Poul Nyrup Rasmussen (S), 2000-05-03:
Jeg vil gerne på vegne af regeringen og dermed også på vegne af kulturministeren og mig selv sige tak for en vigtig debat her i dag.
Det er på den ene side naturligvis vigtigt, at vi drøfter arkivspørgsmålet, men det er måske allerallervigtigst, at vi forener kræfterne for at stille os selv det spørgsmål: Hvad kan vi gøre som politikere og som parlament og som regering for at sikre, at der i vores tid ikke sker forringelser og svækkelser i vores bevidsthed om, at holocaust skal stå som en brændende erindring og stå som en vigtig del af vores ungdoms historiebevidsthed og stå som en afgørende påmindelse til os om, at nutiden ikke i sig selv bare automatisk drager lære af fortidens forfærdelige historie?
Jeg kan ikke lade være med at komme tilbage igen og igen til den spanske kunstner Goyas radering, som jo har overskriften »I søvnen skabes monstre«.
Min henvisning til Goya går jo på, at hvis vi sover, ikke i bogstavelig forstand, naturligvis, men hvis vi sover, lukker øjnene i bar pænhed eller tilbageholdenhed for at sige klart til, når det skal siges, eller i frygt for at sige fra, når der skal siges fra, så begår vi i virkeligheden en dårlig handling i forhold til vores historie, og så svigter vi i virkeligheden et eller andet sted, hver gang vi gør det.
Derfor er det vigtigt, at historien bliver skrevet, og derfor er det vigtigt, at Dansk Center for Holocaust- og Folkedrabsstudier kommer i sving, og derfor er det vigtigt, at folkeskolen, historieskriverne og politikerne har den type af grundlæggende debatter, som vi har her i dag.
Jeg vil gerne sige til hr. Søren Hansen og til hr. Henrik Svane og hr. Peter Duetoft og hr. Ole Sohn og også til Venstres ordfører og Det Konservative Folkepartis ordfører: Tak for den tilsvarende påvisning og påmindelse!
Jeg tror, at alle har været inde på det, også hr. Søren Søndergaard og andre.
Jeg tror, at vi en gang imellem, i hvert fald med jævne, passende mellemrum, skal tage debatter af denne her karakter.
Jeg tror, det er vigtigt.
Når det er sagt, vil jeg gerne bekræfte, at det forslag til vedtagelse, der skal tages stilling til, er et forslag, der forpligter.
Kulturministeren har så rigtigt sagt det, og jeg kan kun tilslutte mig kulturministerens bemærkninger.
Det er et forslag, der gør en forskel.
Det forpligter.
Det fremgår alene af det næstnederste afsnit, hvor der tales om, at der løbende skal rapporteres til Folketinget om eventuelle problemer.
Der tales reelt om, at regeringen pålægger sig selv en opgave, der går ud på at følge udviklingen meget, meget nøje.
Kulturministeren vil gå tættere på.
Jeg skal bare bekræfte det.
Jeg vil også gerne over for hr. Ole Sohn bekræfte, at regeringen tager punkt 7 i Stockholmerklæringen meget, meget alvorligt og meget konsekvent.
I Stockholmerklæringen hedder det jo, at staterne vil tage alle nødvendige skridt for at lette adgangen til arkiver, så alle dokumenter om holocaust kan blive tilgængelige for forskningen. Jeg synes, at når jeg forbinder det med det, hr. Ole Sohn selv sagde om, at vi naturligvis ikke er interesserede i personfølsomme oplysninger, og det, hr. Henrik Svane var inde på af tilsvarende karakter om at beskytte privatlivets fred, og i virkeligheden også det, hr. Søren Søndergaard sagde om, at ingen af os har jo interesse i den type af oplysninger, for det er ikke det, vi går efter, det er ikke det, vi har brug for, det er ikke det, der hjælper os til at skrive historien, så synes jeg, at vi med regeringens forslag til vedtagelse har det rigtige grundlag. Jeg skal slutte med at sige, at jeg vil opfordre til en hurtig behandling af lovforslaget om Centeret for Holocauststudiers etablering - i virkeligheden er det jo for folkedrabs- og holocauststudier.
Lad os få det vedtaget, så snart det overhovedet er praktisk muligt, og lad os komme i gang med det forpligtende arbejde, som jeg føler vi virkelig har foran os.
Og som sagt: Tak for en god og en vigtig debat!